題清芬閣
作者：沈長卿
朝代：宋

paragraphs: 元英以隠名，務德以仕顯。
人言不同調，是說一何淺。
丈夫生世間，出處各有意。
仕以行其道，隠以求其志。
一以隠爲高，伊呂當不起。
一以仕爲樂，夷齊不餓死。
我觀二子心，舒卷如春雲。
邂逅作霖雨，本是版築君。
乃祖配子陵，桐江飽風月。
乃孫擁麾幢，遺愛浹閩粵。
相望二百年，家學留青編。
冥鴻與棲鳳，進退兩俱賢。
秋冬享烝嘗，瞻像不泚顙。
獨抱元成經，肯作世南匠。
種田刈禾黍，種圃收蘭芝。
請誦裳華篇，有之以似之。